Imali yebhola yaya phesheya | News24Imali yebhola yaya phesheyaKUNZIMA ukukholwa ukuthi sanikela ngemali yokukhulisa ibhola emazweni aphesheya kwezilwandle. Lokhu ngikucatshangiswa ukuthi isimo sebhola ezigabeni eziphansi kuleli zwe sibi kakhulu.Lapha eMgungundlovu intsha idlala ezinkundleni ezingasikwa utshani futhi nolayini abangabhalwa. Angisayiphathi eyezinsiza-kuqeqesha kanye nezinga loqeqesho. Isimo esinjena senza kube nzima ngisho ukucela usizo ngoba uthola impendulo ethi ibhola lenu licebile likwazi ukunikelela amanye amazwe. Abamhlophe banesisho esithi ukusiza kuqala ekhaya. Ingabe kuthina luhlanga olunsundu asikuboni yini ukubaluleka kokweseka izinto zethu kulelizwe? Akumangalisi nentsha yethu isiphenduke izilwane. Siyizwe elithanda ukubukwa kunokwanelisa izidingo zabantu bethu.Uma ubuka nezinkundla esizakhele midlalo ka-2010 azisisizi isizwe sikaPhunga noMageba. Kuphela zidla izindodla zemali engabe isiza kwimfundo yezemidlalo ezindaweni ezehlukene. Kwenzeka kanjani izwe lethu lithwale imithwalo yemidlalo yomhlaba ngokuba abasingathi? Lokhu ngikubuza ngoba amazwe adla izambane likapondo amaningi njengo-Norway, Switzerland awakaze asingathe imidlalo yomhlaba. Nsuku zonke sithola izicelo zeminikelo yamabhola. Kuyamangaza ukuthi imiphakathi yethu isiyehluleka ngisho ukuthengela intsha amabhola. Ngicabanga ukuthi iningi lethu lingakwazi ukuthi sizile noma inyanga eyodwa izinto zokuzijabulisa ukuze kusizakale intsha. Imali eningi yesizwe sethu ingena emanzini amponjwana nakwizidakamizwa.Intsha yakithi ingafinyelela emazingeni aphezulu kuyoyonke imikhakha yempilo. Isizwe esinsundu akesikhombiso uthando nezifisa ezinhle ngentsha yethu.
